b'\n_START_ARTICLE_\nGranit\n_START_PARAGRAPH_\nGranit je zrnata magmatska kamnina, ki je svetlej\xc5\xa1e barve. Zaradi primesi je razli\xc4\x8dnih barv - ro\xc5\xbenate, sive, rumenkaste ali zelenkaste barve._NEWLINE_Je \xc5\xa1iroko razprostranjen v zemeljski skorji. Nastal je s hlajenjem in strjevanjem raz\xc5\xbearjene magme v notranjosti Zemlje. Je eden od najtr\xc5\xa1ih materialov. Ker je trden in odporen, se pogosto uporablja v gradbeni\xc5\xa1tvu. Stari Egip\xc4\x8dani so ga uporabljali za izgradnjo obeliskov, templjev in spomenikov. Povpre\xc4\x8dna gostota granita je 2750 kilogramov na kubi\xc4\x8dni meter. _NEWLINE_Beseda granit je iz latinske besede granum, ki pomeni zrno. Za razliko od drugih magmatskih kamnin granit ni bil najden na Luni.\n_START_SECTION_\nUporaba granita\n_START_PARAGRAPH_\nUporaba granita je predvsem v gradbeni\xc5\xa1tvu zaradi visoke trdnosti in trpe\xc5\xbenosti._NEWLINE_Rde\xc4\x8da piramida v Egiptu iz 26. st. pr. n. \xc5\xa1t. je dobila ime po barvi granitne povr\xc5\xa1ine. Je tretja piramida po vi\xc5\xa1ini v Egiptu. Menkaurova piramida je zgrajena s pomo\xc4\x8djo apnen\xc4\x8devih in granitnih blokov. Keopsova piramida ima velik granitni sarkofag. Vsi obeliski starega Egipta so izdelani iz granita iz Asuana, kjer je najstarej\xc5\xa1i kamnolom na svetu. Kako so Egip\xc4\x8dani klesali trdi granit, ni povsem jasno._NEWLINE_Mnogi hindujski templji v ju\xc5\xbeni Indiji so zgrajeni iz granita. Najve\xc4\x8d jih je iz 11. stoletja iz \xc4\x8dasa kralja Rad\xc5\xbearad\xc5\xbee \xc4\x8cole I._NEWLINE_Granit se lahko zgladi do visokega sijaja, zato je estetsko zelo primeren material. Granit se danes pogosto uporablja za tlakovanje v javnih in reprezentan\xc4\x8dnih zgradbah in za spomenike. S pojavom kislega de\xc5\xbeja, je granit postal primernej\xc5\xa1i od marmorja, ker je trajnej\xc5\xa1i. \xc4\x8cesto se uporablja v kuhinjah za delovno povr\xc5\xa1ino._NEWLINE_Uporablja se tudi za kamnite kocke in robnike na cestah in mostovih, za oblaganje predorov in podstavke spomenikov.'